Στον οικισμό των σεισμόπληκτων, στο πρώην στρατόπεδο «Καποτά» στο Μενίδι, βρέθηκε σήμερα το πρωί η Περιφερειάρχης Αττικής Ρένα Δούρου, προκειμένου να διαπραγματευθεί με τους εκπροσώπους του Διαχειριστή του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ), για να αποτρέψει τη διακοπή της ηλεκτροδότησης στα σπίτια του οικισμού. Η Περιφερειάρχης εξέφρασε την απορία και τη θλίψη της για τη σπουδή της εταιρείας να προχωρήσει στη σημερινή επιχείρηση, παρά την δέσμευσή της για την πληρωμή μέρους των οφειλών από τους ανεξόφλητους λογαριασμού με κονδύλια της περιφέρειας Αττικής.

Η Περιφερειάρχης τόνισε: «Δεν γίνεται να υλοποιείται μια τέτοια επιχείρηση σήμερα με την κακοκαιρία και ενόψει των εορτών, τη στιγμή μάλιστα που υπάρχει η εκπεφρασμένη θέληση και της Περιφέρειας Αττικής σε συνεργασία με τον πρόεδρο της ΔΕΗ, να βοηθηθούν όσα νοικοκυριά δεν είναι σε θέση να πληρώσουν το ρεύμα, ώστε να μην περάσει κανείς συμπολίτης μας μαύρα Χριστούγεννα. Μια συντεταγμένη Πολιτεία ποιεί τη νήσσα 15 χρόνια τώρα και οι συμπολίτες μας αυτή τη στιγμή γνωρίζουν το σκληρό πρόσωπό της μέσω της διακοπής του ρεύματος ενόψει Χριστουγέννων. Έστω και τελευταία στιγμή μπορούμε να πράξουμε διαφορετικά».